b'\n_START_ARTICLE_\nAlfa (etologi)\n_START_PARAGRAPH_\nAlfastatus er innen etologi den h\xc3\xb8yeste plasseringen i et slags hierarki. Alfastatus oppn\xc3\xa5s vanligvis gjennom dominans eller genetisk arv. Hos sosiale dyr er en alfa (ogs\xc3\xa5 kalt alfahann og/eller alfahunn av noen) det individet i gruppen som leder de andre medlemmene. N\xc3\xa5r en hann og en hunn utfyller denne rollen sammen, omtales de som et lederpar eller ogs\xc3\xa5 et alfapar. I noen grupper er alfaene overrepresentert i genene til en populasjon, hvis de er de eneste som f\xc3\xa5r formere seg. Alfabegrepet er imidlertid omdiskutert i mange sammenhenger._NEWLINE_Verken hos hund eller ulv finnes alfaer (se Alfabegrepet), men lederdyr i en sosial gruppe som ofte kalles for familie. Det kan godt finnes flere lederdyr, b\xc3\xa5de hanner og hunner, men rollene er ikke fast og kan variere fra situasjon til situasjon. Det er heller ikke uvanlig at flere lederpar i en gruppe parer seg._NEWLINE_Ofte brukes alfa og dominans i forbindelse med familierhunder, men det er en av de vanligste feiltakelser som finnes. En hundeeier kan ikke dominere en familiehund og v\xc3\xa6re alfa, for da m\xc3\xa5tte en parre seg med hunden._NEWLINE_Hos noen sv\xc3\xa6rt sosiale arter som sjimpanser og menneske, kan en utfordrer bruke mer indirekte metoder, som politiske allianser, for \xc3\xa5 fortrenge alfaen og ta plassen selv.\n_START_SECTION_\nBeta og omega\n_START_PARAGRAPH_\nI makthierarkiet hos mennesker er to andre roller ogs\xc3\xa5 definert og navngitt. F\xc3\xb8rst, beta (ogs\xc3\xa5 kalt betahann), som er utfordreren. Betaene underretter seg alfaene, men kun etter \xc3\xa5 ha testet styrke. Betaene fungerer som nestsjefer og kan enten v\xc3\xa6re avsatte alfaer, eller fremtidige alfaer hvis de fortsetter \xc3\xa5 utfordre den sittende alfaen._NEWLINE_Termen omega() er et antonym som ofte brukes nedsettende eller selvnedsettende som referanse til et medlem p\xc3\xa5 bunnen av den sosiale rangstigen._NEWLINE_I sammenheng med mennesker, blir termene \xc2\xabalfa\xc2\xbb og \xc2\xabbeta\xc2\xbb i denne bruken ofte forvekslet med de gamle psykologiske termene type-alfa og type-beta personligheter, n\xc3\xa5 mest kjent som type-A og type-B.\n_START_SECTION_\nAlfabegrepet\n_START_PARAGRAPH_\nBegrepet alfa innen ulveforskning oppsto da R. Schenkel i 1947 antydet at selvstendige ville ulver kom sammen og dannet flokker n\xc3\xa5r vinteren begynte. Schenkel hevdet at alfa antyder topp-ranking innen et slags hierarki, slik at alfaulven per definisjon var den h\xc3\xb8yest rangerte ulven i flokken. Videre hevdet han at mellom ulver i fangenskap var hierarkiet kj\xc3\xb8nnsbasert, slik at det var b\xc3\xa5de en alfahann og en alfahunn. I dag vet vi at dette ikke stemmer og at alfabegrepet er tvilsomt n\xc3\xa5r man snakker om b\xc3\xa5de ulv og hundedyr generelt. Tidlig forskning p\xc3\xa5 ulv ble imidlertid som regel utf\xc3\xb8rt p\xc3\xa5 ynglende dyr i fangenskap. Flokkene ble gjerne sammensatt av individer som ikke var i slekt, og derfor fikk den en annen sosial struktur enn det som gjelder i naturen. Alt i 1944 antydet imidlertid A. Murie at ulveflokken egentlig var en sosial familiestruktur, men det skulle g\xc3\xa5 lang tid f\xc3\xb8r forskningen kunne underbygge denne teorien._NEWLINE_Nyere forskning viser n\xc3\xa5 at s\xc3\xa5kalte alfaer (i den biologiske betydningen) ikke forekommer naturlig i flokker der individene er n\xc3\xa6re slektninger. Begrepet brukes heller ikke lenger innen ulveforskningen, og den kjente ulveforskeren L. David Mech tar kraftig avstand fra bruken av ordet i forbindelse med ulv._NEWLINE_Ogs\xc3\xa5 flere andre forskere som Bloch (siden 1991 i Banff nasjonalpark, Kootenay nasjonalpark, Yoho nasjonalpark og Spray Lakes Provincial Park i Canada under ledelse av Dr. Paul Paquet) og Radinger (siden 1995 i Yellowstone nasjonalpark med gruppen rundt Rick McIntyre) har kommet til at adferd til frittlevende ulv ikke samsvarer med det man trodde tidligere. Mye, men ikke alt, kan overf\xc3\xb8res p\xc3\xa5 hundens adferd, allikevel er det fortsatt mange hundeeiere og hundeskoler som tar feil ved bruk av begrepene alfa og dominans.'